Il‐Ħadd, 8 ta' April 2018: Festa tal‐Ħniena Divina, fid‐9:00 a.m., Monsinjur Arċisqof iċċelebra Quddiesa fil‐Katidral tal‐Imdina, organizzata mill‐Fondazzjoni Papa Ġwanni Pawlu II f'għeluq it‐18‐il anniversarju mit‐twaqqif tal‐festa tal‐Ħniena Divina u l‐40 anniversarju minn meta nħatar Papa il‐Qaddis Ġwanni Pawlu II. L-omelija tal-Arċisqof Charles J. Scicluna – Fil-Katidral ta' San Pawl, l-Imdina L-Evanġelju li għadna kemm smajna jgħaqqad il-Ħadd tal-Għid ma' dak li ġara tmint ijiem wara bħal-lum. Qegħdin niċċelebraw dan il-Ħadd bħala l-Ħadd tal-Ħniena Divina għaliex Ħadd fuq l-Għid, fit-tieni Ħadd tal-Għid, meta l-imgħammdin il-ġodda għall-ewwel darba jmorru għall-Ewkaristija tal-Ħadd bħala membri sħaħ tal-komunità, minn dejjem jinqara l-Evanġelju fejn il-Mulej jagħti l-aqwa don lid-dixxipli tiegħu: "Il-paċi magħkom, is-sliem għalikom" (Ġw 20, 19). Jekk hemm rigal li l-Mulej jagħti u li huwa verament tiegħu, kif jgħid hu stess, huwa din il-paċi "mhux bħalma tagħtihielna d-dinja imma kif jagħtihielna hu" (ara Ġw 14, 27). Hija paċi li għandha prezz għażiż u għoli: il-pjagi tiegħu. Fil-fatt, it-tislima tiegħu tagħtina l-paċi imma hu jurina wkoll idejh u ġenbu biex aħna u nħarsu lejn il-pjagi qaddisa tiegħu, nifhmu kemm hu għażiż dan ir-rigal, beix nifhmu l-prezz għoli li l-Mulej kellu jħallas għar-rikonċiljazzjoni tagħna għax din il-paċi hija frott tal-maħfra li jagħtina. Hu qalgħalna l-maħfra; seta' jsejjaħ lil Alla tiegħu, Alla tagħna, seta' jsejjaħ lill-Missieru tas-sema, Missierna. Aħna nistgħu nitolbu t-talba tal-Missierna għaliex aħna tassew ulied il-Missier u fl-istess talba l-Mulej jgħallimna nitolbu maħfra ta' dnubietna u jgħallimna wkoll naħfru lil min hu ħati għalina "Aħfrilna dnubnietna bħalma naħfru lil min hu ħati għalina" (Lq 11, 3). It-triq tal-fidi hija t-triq li ma tibżax mill-pjagi tal-Mulej, li qegħdin fostna fit-tbatija ta' min hu magħkus. Tmint ijiem wara, Tumas, li ma kienx hemm fl-ewwel Ħadd filgħaxija, jiltaqa' mal-Mulej u jkollu l-opportunità jmiss il-pjagi ta' Ġesù. Il-Mulej stess jgħidlu: "Ġib sebgħek hawn u ara jdejja, ressaq idek u qegħedha fuq ġenbi". Aħna u mmissu l-pjagi ta' Ġesù, il-Mulej ukoll ifejjaqna min-nuqqas ta' fidi. "Tkunx bniedem bla fidi, iżda emmen" (ara Ġw 20, 27-29). It-triq tal-fidi hija t-triq li ma tibżax mill-pjagi tal-Mulej, li qegħdin ukoll fostna fit-tbatija ta' min hu magħkus. Fl-inġustizzji ta' madwarna hemm il-pjagi ta' Ġesù u l-Mulej ikompli jgħidilna biex inressqu jdejna u npoġġuhom fuq il-pjagi ta' madwarna għaliex jekk aħna ma nħarsux lejn il-proxxmu kif jilmħu hu, ma nistgħux ngħidu li l-fidi tagħna hija vera. Għax il-fidi tagħna, li titqanqal bl-immaġini ta' Ġesù fl-istatwi, fil-purċissjonijiet tagħna, fid-devozzjonijiet kollha tagħna li għaddejna minnhom fil-ġranet qaddisa tal-Ġimgħa Mqaddsa, trid tkun ukoll fidi, li meta tiltaqa' mal-pjagi ħajja ta' Ġesù fis-sofferenza tal-bnedmin tal-lum, titqanqal ukoll fl-istess sentimenti ta' ħniena, il-ħniena mhux biss biex nitolbu l-maħfra ta' dnubietna, imma l-ħniena hija wkoll espressjoni tal-imħabba lejn il-proxxmu. U l-ikbar ħniena hija li taħfer lill-għedewwa u ta' dan nitolbu l-grazzja speċjali mingħand il-Mulej. Jekk inħarsu lejn il-figura straordinarja ta' San Ġwann Pawlu II, naraw eżempji qawwija u ħajjin ta' dawn il-virtujiet. Min jista' jinsa dik ix-xena tal-Papa Ġwanni Pawlu II jiltaqa' ma' Ali Agca fil-ħabs? Meta waqt li jitkellem miegħu jurih li fil-konfront ta' min ried joqtlu għandu sentimenti ta' ħniena u ta' maħfra? Kemm-il darba talab maħfra tal-inġustizzji li aħna l-Insara stess nagħmlu lil xulxin u lill-proxxmu tagħna? Kemm-il darba l-kliem tiegħu qawwihom bl-eżempju?! U l-qdusija tiegħu hija kewkba kbira fil-firmament tal-Knisja. Illum nitolbu l-interċessjoni ta' San Ġwann Pawlu II, li miet propju lejlet il-Ħadd tal-Ħniena Divina fl-2005, biex jieqaf mal-Knisja tiegħu u nimxu fuq il-passi li fihom jindikalna u li qiegħed jindikalna l-Papa Franġisku li sejjaħ is-Sena tal-Ħniena biex jagħti t-togħma, mhux biss lill-Pontifikat tiegħu, imma lill-missjoni imġedda tal-Knisja li twassal il-ħniena lil kulħadd u li tkun ukoll eżempju ta' maħfra u ta' rikonċiljazzjoni. Arċisqof ta' Malta Il-Qari tal-Quddiesa: Qari II: 1 Ġw 5, 1-6 Evanġelju: Ġw 20, 19-31
"L-ikbar ħniena hija li taħfer lill-għedewwa" – L-Arċisqof fil-festa tal-Ħniena Divina